จับตาผลขาดทุนข้าว
ถือเป็นความพยายามของกระทรวงการคลังในการสร้างความกระจ่างให้กับสังคม สำหรับผลการดำเนินงานในโครงการรับจำนำข้าวของรัฐบาล
11 มิ.ย. 2556

ถือเป็นความพยายามของกระทรวงการคลังในการสร้างความกระจ่างให้กับสังคม สำหรับผลการดำเนินงานในโครงการรับจำนำข้าวของรัฐบาล
แม้ สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) จะชี้แจงว่า ขณะนี้ยังไม่สามารถทำหนังสือชี้แจงการขาดทุนจากโครงการรับจำนำข้าวของรัฐบาลให้สถาบันจัดอันดับ มูดี้ส์ อินเวสเตอร์ เซอร์วิส ได้ เพราะอยู่ระหว่างพยายามหาข้อมูลที่ชัดเจนให้ได้ก่อน
แต่การที่ อารีพงศ์ ภู่ชอุ่ม ปลัดกระทรวงการคลัง ออกมาบอกว่า การชี้แจงข้อมูลจำนำข้าวให้กับมูดี้ส์ฯ ทางกระทรวงการคลังจะต้องสรุปตัวเลขกับกระทรวงพาณิชย์ให้ตรงกันเสียก่อน เพื่อไม่ให้เกิดความสับสนขึ้นอีก
อารีพงศ์ บอกว่า การทำความเข้าใจกับกระทรวงพาณิชย์นั้นจะต้องยึดเรื่องมาตรฐานทางบัญชีให้ตรงกัน ส่วนผลขาดทุนจะเป็นเท่าไร จะต้องตรงกันหรือไม่เป็นอีกเรื่องหนึ่ง แต่สำคัญน้อยกว่าการทำบัญชีของโครงการรับจำนำข้าวให้ตรงกันเสียก่อน
“ที่เป็นห่วงตอนนี้คือ เรื่องการทำบัญชีโครงการรับจำนำ กระทรวงการคลังกำลังพยายามพูดถึงมาตรฐานทางบัญชีที่เป็นสากล เพื่อให้เกิดความน่าเชื่อถือของโครงการ ซึ่งจะทำให้ชี้แจงกับฝ่ายอื่นเข้าใจได้ รวมถึงสถาบันจัดอันดับความน่าเชื่อถือด้วย” เป็นวิธีคิดที่สะท้อนการทำงานเยี่ยงมืออาชีพ เพื่อดูแลประเทศของอารีพงศ์ 
ขณะเดียวกันก็สะท้อนภาพว่า กระทรวงการคลังเป็นห่วงเรื่องผลขาดทุนโครงการรับจำนำข้าวที่รัฐบาลดำเนินการมา 2 ปี ที่สูงถึง 2.6 แสนล้านบาทแล้ว ยังเป็นห่วงเรื่องเงินที่จะมาใช้ในโครงการรับจำนำที่สูงถึง 6.6 แสนล้านบาท และยังกังวลว่าการรับจำนำรอบใหม่ของข้าวนาปี ปี 2556/2557 และข้าวนาปรัง ปี 2557 หากต้องกู้เงินมาเพิ่มเพราะกระทรวงพาณิชย์ยังระบายข้าวไม่ทัน ทำให้ต้องกู้เงินเพิ่มก็ยิ่งจะทำให้สถาบันจัดอันดับประเมินว่าเป็นความเสี่ยง ทำให้เครดิตของประเทศถูกลดมากขึ้น
แม้ในความจริงอันเจ็บปวดที่ตัวเลขคณะกรรมการปิดบัญชีโครงการรับจำนำข้าวที่มี สุภา ปิยะจิตติ รองปลัดกระทรวงการคลังเป็นประธาน ซึ่งรัฐบาลไม่ยอมรับนั้นระบุชัดว่าโครงการนี้มีค่าใช้จ่ายที่สูงมาก เฉพาะเงินหมุนเวียน ค่าจ้างโรงสีสีแปรสภาพ ค่าดอกเบี้ย ค่าเช่าโกดัง วงเงินถึง 661,224 ล้านบาท
คณะกรรมการมีการระบุผลการขาดทุนแต่ละโครงการอย่างชัดเจนว่า อยู่ที่ 220,967 ล้านบาท และมีการคาดการณ์ผลขาดทุนในเดือน พ.ค.ว่า มูลค่าขาดทุนจะสูงถึง 2.6 แสนล้านบาท เพราะมีแนวโน้มว่ากระทรวงพาณิชย์จะขายข้าวไม่ได้ราคา
ขณะที่ผลการขาดทุน ณ วันที่ 31 ม.ค. 2556 ปรากฏว่าผลขาดทุนโครงการรวมอยู่ที่ 220,967 ล้านบาท แบ่งเป็นผลการขาดทุนการจำนำข้าวนาปีฤดูกาลผลิต 2554/2555 จำนวน 42,963 ล้านบาท ข้าวนาปรังฤดูกาลผลิต 2555 จำนวน 93,933 ล้านบาท และข้าวนาปีฤดูกาลผลิต 2555/2556 จำนวน 84,071 ล้านบาท แต่ดูเหมือนว่ากระทรวงพาณิชย์จะไม่ยอมรับในข้อมูลนี้
ดังนั้น จึงต้องจับตาการประชุมคณะกรรมการนโยบายข้าวแห่งชาติ (กขช.) ที่มี บุญทรง เตริยาภิรมย์ รมว.พาณิชย์ เป็นประธานในสัปดาห์นี้ว่าจะเป็นอย่างไร
และต้องจับตาบทบาทของกระทรวงการคลังที่ต้องทำหน้าที่ ตรวจสอบทุกโครงการที่เสนอมาขอใช้เงินว่าเหมาะสมหรือไม่ มีการใช้เงินที่คุ้มค่าหรือไม่